**ნიკეის მეორე საეკლესიო კრება** (მართლმადიდებლებისთვის — *მეშვიდე მსოფლიო საეკლესიო კრება*) — მსოფლიო საეკლესიო კრება, ჩატარდა ქალაქ ნიკეაში 787 წელს, მოწვეულ იქნა დედოფალ ირინეს ძალისხმევით.

ისტორია
-------

კრებას ესწრებოდა 368 ეპისკოპოსი. ხატმბრძოლთა მწვალებლობა, რომელიც VIII საუკუნის დასაწყისში აღმოცენდა, ლეონ ისავრიელის ძის, იმპერატორ კონსტანტინე კოპრონიმის (741-775) ზეობისას განსაკუთრებით მომძლავრდა. 754 წელს მოწვეულ იქნა ცრუ მსოფლიო კრება, რომელმაც თავისი ცრუ სარწმუნოებრივი განსაზღვრება შეიმუშავა და მართლმადიდებლობის წინამძღვრები და ხატთაყვანისცემის დამცველები, მათ შორის კონსტანტინოპოლის პატრიარქი გერმანე I და იოანე დამასკელი, შეაჩვენა. ამის შემდეგ ხატები გადაყარეს, ნაწილი დაწვეს, ტაძრების კედლის მხატვრობა და მოზაიკური გამოსახულებები ჩამოფხიკეს და კირით შელესეს. კონსტანტინე კოპრონიმის მემკვიდრის, ლეონ IV-ის (775-780) მეფობაში ხატთაყვანისმცემელთა დევნა შეწყდა, მისი მეუღლის, ირინეს და ძის, კონსტანტინეს ტახტზე ასვლის შემდეგ კი (780 წ.) მდგომარეობა მკვეთრად შეიცვალა მართლმადიდებელთა სასარგებლოდ.

მსოფლიო კრება, რომელზეც სამასშვიდმა მამამ მოიყარა თავი, 787 წლის 24 სექტემბერს გაიხსნა ნიკეაში, წმიდა სოფიას ტაძარში. შემოკრებილმა მამებმა, უპირველეს ყოვლისა, ხატმებრძოლეობაში ბრალდებული ეპისკოპოსების ეკლესიასთან შემოერთების საკითხი განიხილეს და ის ეპისკოპოსები, რომელთაც წერილობით დაგმეს ერესი და შენდობა ითხოვეს, შეიწყნარეს. შემდეგ კრება ხატთაყვანისცემის შესახებ ჭეშმარიტი სწავლების დამტკიცებასა და ამ დოგმატის შესახებ სწავლების ფორმუ-ლირებას შეუდგა. მოხმობილ იქნა შესაბამისი ადგილები წმიდა წერილიდან და ხატთაყვანისცემის უამრავი მაგალითი წმიდა მამათა ცხოვრებიდან.

მსოფლიო კრების ორი უკანასკნელი სხდომა ხატების შესახებ მართლმადიდებლური სარწმუნოებრივი განსაზღვრების გამოცხადებასა და დამტკიცებას მიეძღვნა.

კონსტანტინოპოლის მანგავრის სასახლეში დედოფალ ირინეს საზეიმოდ გადასცეს გრაგნილი კრების სარწმუნოებრივი განსაზღვრებით, რომელიც მან სამეფო ბეჭდით დაამტკიცა. განსაზღვრებას წმიდა დედოფალთან ერთად ყრმა იმპერატორმაც მოაწერა ხელი.

ნიკეის კრებამ 22 კანონი გამოსცა და განამტკიცა ხატთა თაყვანისცემა. ამის შემდეგ, 843 წელს, კონსტანტინოპოლის ადგილობრივ კრებაზე, რომელიც მოიწვიეს ბიზანტიის მცირეწლოვანმა კეისარმა მიქაელ III (842-867) და დედამისმა თეოდორამ, ანათემა გამოუცხადა ყველა ხატმებრძოლთ და თაყვანისცემის საბოლოო ზეიმი აღნიშნა.

ეკლესია VII მსოფლიო კრების მამათა ხსენებას 11 ოქტომბრის წინა კვირადღეს აღნიშნავს.

ლიტერატურა
----------

* „საქართველოს ეკლესიის კალენდარი 1976 წლისა", გვ. 107-109

რესურსები ინტერნეტში
--------------------

* VII საეკლესიო კრება
* მეშვიდე საეკლესიო კრების ისტორია დაარქივებული 2007-09-30 საიტზე Wayback Machine.
* Диль Ш. *Византийские портреты*
* Правила святого Вселенского Седьмого собора, Никейского დაარქივებული 2013-01-30 საიტზე Wayback Machine.

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| ხ • გ • რ
მსოფლიო საეკლესიო კრებები |
| --- |
|  |
| აღმოსავლეთი და დასავლეთი ეკლესიებისა | 
I — ნიკეის პირველი საეკლესიო კრება • II — კონსტანტინოპოლის პირველი საეკლესიო კრება • III — ეფესოს საეკლესიო კრება • IV — ქალკედონის საეკლესიო კრება • V — კონსტანტინოპოლის მეორე საეკლესიო კრება • VI — კონსტანტინოპოლის მესამე საეკლესიო კრება • VII — ნიკეის მეორე საეკლესიო კრება |
|  |
| აღმოსავლეთი ეკლესიებისა | 
სოფიას დიდი მსოფლიო საეკლესიო კრება • ტრულის მსოფლიო საეკლესიო კრება |
|  |
| დასავლეთი ეკლესიებისა | 
კონსტანტინოპოლის მეოთხე საეკლესიო კრება • ლატერანის პირველი საეკლესიო კრება • ლატერანის მეორე საეკლესიო კრება • ლატერანის მესამე საეკლესიო კრება • ლატერანის მეოთხე საეკლესიო კრება • ლიონის პირველი საეკლესიო კრება • ლიონის მეორე საეკლესიო კრება • ვიენის საეკლესიო კრება • კონსტანცის საეკლესიო კრება • ფერარა-ფლორენციის საეკლესიო კრება • ლატერანის მეხუთე საეკლესიო კრება • ტრიენტის საეკლესიო კრება • ვატიკანის პირველი საეკლესიო კრება • ვატიკანის მეორე საეკლესიო კრება |

 |



|  |  |
| --- | --- |
|  | *ეს სტატია რელიგიის შესახებ ჯერჯერობით ესკიზია. თქვენ შეგიძლიათ დაგვეხმაროთ მის შევსებაში.* |